《负暄》
宋代·李复

朝坐前庑西，晚坐前庑东。
日当正午时，置榻两楹中。
予生本多羸，忧患百箭攻。
三十已白发，岁常苦严冬。
凝阴昼墐户，拥火裘蒙茸。
寒气深刺骨，有如婴利锋。
晨曦忽入牖，心喜旧疹空。
荆门曝晴暖，暄酣春意融。
温温百骸舒，渐发两颊红。
乃知万物生，阳德有全功。
天轮浩无际，冥冥转洪蒙。
卢敖游八极，妄欲求初终。
卒然至蒙谷，见呵鸢肩翁。
阳乌出扶桑，振辔驰六龙。
转盼亿万里，夸父走追踪。
遗策化邓林，狂奔如捕风。
我今观天运，四序周无穷。
东西逐日车，不出环堵宫。
上古有至人，御风登璇穹。
手挈日月行，返景回高舂。
阴阳在掌握，默坐与天通。
固知二子愚，可叹如蠰虫。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。